标题：1166年
中国纪年
公元1166年，南宋乾道二年
通鉴记载
孝宗绍统同道冠德昭功哲文神武明圣成孝皇帝乾道二年（金大定六年）
春，正月，丙辰，宰执进呈升差人数，帝曰：“须立定年限，方可杜其私意。”
辛酉，省六合戍兵，以所垦田给还复业之民。
壬戌，建康都统刘源，缴纳到逃亡事故横行拱卫大夫至副尉、军兵、将校、都虞候等付身二万有馀，帝以问宰执，洪适等言：“果有此数，见今委都司毁抹。”帝曰：“此事甚不可得。”于是诏武略大夫、忠州团练使刘源，特转武显大夫、高州防御使。
甲子，汪应辰请优恤利州路运粮百姓，漕臣亦具奏，请运粮二石，人支钱引三道，计合降度牒八十馀道。帝曰：“中间亦曾免一处。”洪适等言：“成、和等四州，已尝免夏、秋二税一年，京西路诸州，亦免二税一半。”帝曰：“利路运粮，每石与二千，可纽计度牒支降。”
庚午，金敕有司：“宫中张设，毋以涂金为饰。”
二月，丙子，诏：“侍从、台谏、两省官举监司、郡守，可依荐举旧法，如犯入已赃当同罪，馀皆略之，庶多荐引以副任使。”
丁丑，罢盱眙屯田。赈两浙、江东饥。
庚辰，临安府勘到殿前司军兵盗取钱物，洪适等言训练队将，专管一队，不为无罪。帝曰：“统制官如何无罪？须各与降一官。”适等言：“统制乃王公述，兼带御器械，陛下行罚，虽亲近不免，天下安得不畏服邪！”
丁亥，金左丞相、沂国公布萨忠义薨。金主亲临，哭之恸，辍朝奠祭。命参知政事唐古安礼护其丧事，葬祭俱从优厚，官给，谥武庄。
忠义谦以接下，敬儒重土，与人交，侃侃如也。善驭将卒，能得其死力，为宰辅数年，知无不言。故由外戚兼任将相，能以功名终。
壬辰，户部措置每月官兵俸料，减支见钱分数，月中可省二十万缗，帝曰：“不若且依旧例。事稍动众，不可轻改。”
三月，甲辰，吏部申安穆皇后堂侄女夫沈巘补官，方十二岁，年未及格，又，赵氏乞收故夫郭咸恩泽，与康汝济等岳庙差遣，帝曰：“补官事，三年无甚利害，可待年及。恩例既不合换岳庙，只可依条。”洪适等言：“陛下以至公存心，虽懿亲不为少回，况臣等岂得用私意邪！”
乙巳，禁京西、利州路科役保胜义士。
壬子，诏曰：“比年以来，治狱之吏，大率巧持多端，随意援引，而重轻之故，有罪者兴邪而不乖者罹酷，朕甚患焉。卿等其革玩习之弊，明审克之公，使奸不容情，罚必当罪，用迪于刑之中。”
甲寅，金主如西京。
丁巳，洪适等言殿前司升差将副，但以年限，殊不较量能否，合亦呈试事艺，帝曰：“拘以年限，自是国家法令。今后遇有升差，卿等可间点三二人就堂下审验，与之语言，能否自可见矣。”
戊午，殿中侍御史王伯庠请裁定奏荐，诏三省、台谏集议。又诏：“县令非两任，毋除监察御史；非任守臣，毋除郎官。着为令。”
甲子，给事中魏杞等，札言皇太子已讲授《孟子》彻章，帝曰：“可讲《尚书》。治国之道，莫先于北。君臣更相警戒，无非日所行事。朕每无事，必看数篇。”
丁卯，赐礼部进士萧国梁以下四百九十有三人及第、出身。榜首本赵汝愚，以故事降居第二。
庚午，金主朝谒太祖庙。
辛未，尚书右仆射、平章事洪适罢。
适以文学受知，自中书舍人，半载四迁至右相，然无大建明以究其所学。会霖雨，适引咎乞罢，从之。
李信父上书，略谓守令不得人，且举其所见闽之一方者言之，如“蚕未成丝，已催夏税，禾未登场，已催冬苗，陛下固申加禁止矣。近盖有今年而追来年之租，谓之预借者；荒郡僻邑，有先二年而使之输者。如编户差役，官吏全不究实，陛下固申警有司矣。今则受财鬻法，以合差役者隐焉；其不应役之家，则自甲至癸，以次相及，使致贿求免。如节次减免租负，何尝不巧作追呼也；如粳稻不得收税，而今之收税者自若也。如过犯不得入役，今之入役者自若也。常赋之外，泛科名色，容或循习。讼牒不问大小轻重，或罚使输金，或抑使买盐。顷岁小不登，乡曲小民，十百为群，持仗剽夺，借艰食之名以逞其私憾，倒廪颐囷，所在皆有，官不能禁也。”帝曰：“李信父书，词理甚可取。”汪澈等言守令得人，既无此弊。于是诏：“户、刑部检见行条法，申严约束，如有违戾，监司按劾闻奏。”
癸酉，以给事中、权吏部尚书魏杞同知枢密院事兼权参知政事。
丁丑，罢和籴。
夏，四月，甲戌朔，宰执言刘珙等措置李金事毕，宜推赏，帝曰：“近时儒者多高谈，无实用，珙能为朝廷了事，诚可赏也。”
金禁月朔屠宰。
丁丑，帝谕执政：“卿等当谨法令，无创例以害法。如胥辈兼局之类，切不可放行。”
戌寅，诏：“淫雨为沴，害及禾麦，可令侍从、台谏讲究所宜以闻。其临安府并诸路郡县见禁刑狱，立限结绝，委官分诣检察。”旋命减系囚罪。
庚辰，诏两浙漕臣王炎开平江、湖、秀围田，以壅水害民田故也。
甲申，太白昼见。
乙丑，臣僚言：“访问昨御营司招收弓手，所管三千三百人，见在殿司。以殿司而有弓手之名，色目不类。又闻王琪招一千四百人，专充养马并辎重。都头大率游手，不妨在外营趁。又闻马司逐月勘支效用军兵一万六千三百馀人，与密院兵籍房数目不同。请付密院审实，销落虚数。所有弓手并养马军兵，并行拣阅，将强壮堪披带之人收附以充战士，尪羸老弱，并行拣汰。”诏委都承、检详拣阅。于是检详晁公武取会殿前、马、步三司在外诸统帅之兵，各开具置籍闻奏。帝曰：“朕令殿帅王琪措置三军，有掌记，将各人武艺注于下，甚易见也。”
乙未，枢密使汪澈罢。澈在政府，好汲引人才，其自奉清约，贵贱弗渝。
丁酉，莫蒙、程逖、司马倬等，奏知荆南府李道，所为乖谬，政出胥吏，妄用经费，专意营私，盗贼群起，不即擒捕，帝曰：“李道辄恃戚里，敢尔妄作，可与放罢。”叶容对曰：“陛下行法不问戚里，天下闻之，孰不胃服耶！”
己亥，臣僚言：“祖宗留意考课之法，王安石始罢之。望遵太宗故事，应监司、郡守朝辞日，别给御前印纸历子。至于兴某利，除某害，各为条目，每考令当职官吏从实批书，任满精核。”诏：“经筵官参祖宗法与见行条制，务要适中，可以久行。”
五月，甲辰，叶容等荐俞翊为饶州守，言其作邑有声，但资格尚浅，帝曰：“选材治剧，不须较资格也。”
戊申，资政殿大学士、提举万寿观并侍读、致仕张焘卒。
焘外和内刚，帅蜀有惠政，民祠之不忘。谥忠定。
金主如华严寺观故辽主诸铜像，诏主僧谨视之。
己酉，罢权借职田。
庚戌，参知政事叶容罢，以魏杞参知政事，右谏议大夫林安宅同知枢密院事兼权参知政事，中书舍人蒋芾签书枢密院事。
壬子，金诏云中大同县及警巡院给复一年。
癸丑，太白经天。罢修建康行宫。
丁巳，帝谕宰执曰：“近臣僚多言大臣不任事，卿等更宜勉力。如朕有不至处，或事不可行，但来执奏。”
庚申，命未任守臣者不得除郎官。魏杞奏：“监司人应否除授？”帝曰；“监司，察州县者也，事同一体。”
丙寅，诏：“今后看详四方献投书札文字，拟等第以上。”
丁卯，诏：“诸路监司、守臣预讲荒政。如水旱无备，必置于罚；备预有方，当议推赏。”
六月，甲戌，罢两浙路提举市舶司。
戊寅，诏：“制科权罢注疏出题；守臣、监司亦许解送。”
庚辰，封皇孙挺为荣国公。
辛巳，太白经天。
壬午，林安宅、蒋芾言：“臣等备员宥地，所职在于兵将。如二三大将，陛下所深知。偏裨间有才者亦多，但臣等素不相识，无以知其才否，欲自此与之相见。”帝曰：“卿等当于陛差时审察之。”
丙戌，废永丰圩。
庚子，金主措于银山。
知秀州孙大雅代还，言：“州有柘湖、淀山湖、陈湖，支港相贯，西北可入于江，东南可达于海。旁海农家，作坝以却咸潮，虽利及一方，而水患实害邻郡；设疏导之，则又害及旁海之田。若于诸港浦置闸启闭，不惟可以泄水，而旱亦获利。然工力稍大，欲率大姓出钱，丁户出力，于农隙修治之。”于是以两浙转运副使姜诜与守臣视之。诜寻与秀州、常州、平江府、江阴军条上利便，诏：“秀州华亭县张泾闸并淀山湖，俟今年十一月兴修；常州江阴军蔡泾港及申港，明年春兴修；利港俟休役一年兴修；平江府姑缓之。”
秋，七月，己酉，调泉州左翼军屯许浦镇。
甲寅，以镇江都统制戚方为武当节度使。
八月，癸酉，武锋军隶步军司。
庚辰，金主猎于望云之南山。
丙戌，林安宅罢。
初，安宅为御史，请两淮行铁钱，叶容力言不可，安宅忿然。既入枢府，乃劾容子受宣州富人钱百万，御史王伯庠亦论之，容乞辨明。及容罢参、枢，帝下其事于临安府尹王炎亲鞫，置对无迹。帝以安宅、伯庠风闻失实，并免官，仍贬安宅筠州安置。召容赴阙，帝劳之曰：“卿之清德，自今愈光矣。”
戊子，以魏杞兼同知枢密院事，蒋芾权参知政事。
甲午，诏：“诸军将士，与金人战御立功之人，其功效显着者，无以示别。今将显着战功十三处，立定格目。张俊明州，韩世忠大仪镇，吴玠杀金坪、和尚原，刘锜顺昌，五处依绍兴十年指挥。李宝密州胶西唐岛，刘锜扬州皁角林，王琪、张振等建康采石渡，邵宏渊真州胥浦桥，吴珙、李道光化军茨湖，张子盖解围泗州，赵撙蔡州，王宣确山，八处依绍兴三十二年指挥。”
乙未，诏吴璘复判兴州。
丙申，升宣州为宁国府。
九月，辛丑朔，金主还都。
甲辰，上元知县李允升，坐赃决配惠州。建康守臣王佐，坐纵容出境，追两官，勒停，建昌军居住。知鄂州汪澈，以滥举降两官。提刑袁孚，以失按降一官。
辛亥，赈温州水灾。
金泽州刺史刘德裕等，以盗用官钱伏诛。
癸丑，金右丞相宗宪薨，年五十九。金主悼惜久之，赙赐甚厚。
司农少卿莫济言于帝曰：“为治在于任人，任人在于责实。任人而不能久，则贤而能者无以见其长，恶而不肖者得以逃其罪，虽有责实之政，将安所施？今辅相大臣，或数月而已罢，寺、监丞、簿、郎曹、卿、监，不逾岁而辄迁，恐进退人材似乎稍骤也。”帝称善。
辛酉，追封皇子恪为郡王，谥悼肃。
己巳，魏杞等上神宗、哲宗、徽宗三朝《帝纪》、《上皇圣政》。
秘书少监汪大猷，请“诸帅不拘部曲，各精择三两人，必实言其或智、或勇，或知其有某材可用，或举其任某事可取，悉以名闻。分命文武禁近之臣，更迭接见，与之谈论兵家之务；然后赐对便殿，略其言语仪矩之失，取其材力谋略，审其可用，试之以事。立功则举者同赏，败事则罚亦如之。”诏从之。
是月，太白屡昼见。
冬，十月，乙亥，以陈俊卿为吏部尚书。俊卿言：“臣典选事，但当谨守三尺，检柅吏奸。至于愚暗，见或未到，亦望圣慈宣谕，时时训敕。君臣之分虽严，而上下之情不可不通。”帝曰：“卿言是也。朕或有过，卿亦宜尽言。”俊卿曰：“古惟唐太宗能导人使谏，所以致贞观之治。”帝曰：“每读太宗事，未尝不慕之。若德宗之忌克不乐人言，未尝不鄙之。”时帝未能屏鞠戏，又将游猎白石。俊卿旋上疏力谏，至引汉桓、灵、唐穆、敬及司马相如之言为诫，帝喜曰：“备见忠谠，朕决意用卿矣。”
甲申，金朝享太庙。诏免雄、莫等州租。
知温州李孝韪，言本州大水之后乞修筑塘堤事，帝因言：“朕近览《神宗实录》，是时灾异甚多，何也？”魏杞对曰：“天出灾异谴告人君，正如父训饬；为人子者，不必问自己有过无过，但常恐惧修省而已。”帝曰：“卿之言甚善，若不恐惧修省，自取灭亡之道也。”
己丑，臣僚言：“役法科扰，有透漏禁物之责，有捕获出限之罚，有将迎担擎之差，有催科换代之责，有应付按检之用，有承判追呼之劳。凡此之类，皆法之所深惧，若蒙朝廷约束，无复如前科扰，天下幸甚。”诏令监司觉察。
壬辰，太白经天。
丁酉，金主如安肃州冬猎。
十一月，丙午，金主还都。
太师、致仕、和义郡王杨存中卒。
存中祖宗闵、父震及母张，皆死难。存中既显，请于朝，宗闵谥忠介，震谥忠毅，赐庙曰显忠。祖母刘流落蜀、陇，存中日夜祷祠访问，间关数千里，卒奉以归。存中又以家祭器为请，许祭五世。御军宽而有纪，须髯如戟而善逢迎。宿卫出入四十年，最寡过。帝以为上皇旧臣，尤礼异之，常呼郡王而不名，追封和王，谥武恭。
癸丑，金主谓宰臣曰：“朝官当慎选其人，庶可激励其馀者。若不当，则生觊觎之心。卿等知其优劣，当举实才用之。”
丁巳，殿中侍御史单时言：“伏睹制旨，监司于所部保明郡守，郡守于所属保明知县，县令治状显着，令中书、门下省籍记，取旨甄擢。然人之才术，各有分量，吏之治迹，未易稽考。愿训敕监司、郡守，列其所举之人治状之目，详着于荐书。然后大明赏罚，举得其实则受上赏，举失其实则置重宪，庶几选举之法复矣。”从之。
庚申，太白经天。
甲子，幸候潮门外大教场，次幸白石教场。
丁卯，金参知政事石琚以母忧罢。
戊辰，筑郢州城。
是月，诏汰冗兵，从步军帅陈敏言也。
起居舍人洪迈言：“臣幸得以文字薄伎，待罪属车间，每侍清闲之燕，获闻玉音，凡所擿谕，莫非中的，徽言善道，可为世法。退而执笔，欲行编次，而考诸起居注，皆据诸处关报，始加修纂，虽有日历、时政记，亦莫得书，使洋洋圣谟，无所传信。伏睹今月五日给事中王?严进讲《春秋》莒人伐杞，言周室中微，诸侯以强凌弱，擅相攻讨，殊失先王征伐之意，上曰：‘《春秋》无义战。’周执羔进读《三朝宝训》，论文章之弊，上又曰：“文章以理为主。”陈岩叟等奏刑部事，上曰：‘宽则容奸，急则人无所措手足。’此数端，皆承学之臣，日夜探讨，累数百语所不能尽，而陛下蔽以一言，至明至当。然记言动之臣，弗能宣究。恐非所以命侍立本意。望令讲读官，自今各以日得圣语关送修注官，仍请因今所御殿，名曰《祥曦记注》。庶几百世之下，咸仰圣学，以迹聪明文思之懿。”从之。
十二月，甲戌，金诏：“有司每月朔望及上七日毋奏刑名。”
己卯，以资政殿学士叶容知枢密院事。
辛巳，诏：“免进《钦宗日历》，送国史院修纂《实录》。
甲申，以叶容为尚书左仆射，魏杞为右仆射，并平章事；蒋芾参知政事，陈俊卿同知枢密院事兼参知政事。
容首荐汪应辰、王十朋、林光朝等可备执政、侍从、台谏，帝嘉纳之。又言自古明君用人，使贤，使愚，使奸，使贪，惟去太甚，帝曰：“固然。虞有禹、皋，亦有共、欢，周有旦、奭，亦有管、蔡，在用不用。”容曰：“诚如圣谕。但今日在朝虽未见共、欢，然亦有窃弄威福者，臣不敢隐。”帝问为谁，以龙大渊对。时大渊与曾觌怙恩窃柄，俊卿奉命与大渊同馆伴北使，公见外不交一语，大渊等纳谒亦不接。
庚寅，左司谏陈良佑言：“今言利者多要生财，乃所以病民，国用愈见不足。愿取见一岁赋入之数，其取于民者已过，则从而蠲免之，以宽民力；取见所养官吏与兵之数，其可省者从而省之；常令财用十分，以七分养兵与官吏，三分以备非常，如此则上下兼足。帝曰：“朕常有志放免和买及折帛等钱以宽民力，但于今未暇。”良佑曰：“旧来本无此钱，皆是军兴时科取，讲和之后，依旧不除。今取于民者竭矣，若制节国用，令出入有度，稍有蓄储，即可行陛下之志矣。”帝曰：“因卿之言，当定经制。”
辛卯，诏曰：“朕惟理国之要，裕财为重。夫百姓既足，君孰与不足！量入为出，可不念哉！自今宰相可带兼制国用使，参政可同知国用事，庶几上下同德，永底阜康。”
丙申，以江东兵马钤辖王忭为带御器械。
金以平章政事赫舍哩良弼为尚书右丞相，赫舍哩志宁为枢密使。
丁酉，起居舍人洪迈言：“天下万务，出命于中书，审于门下，行于尚书，所以敬重政令，期于至当而已，初无文武二柄、东西二府之别也。今三省所行，事无巨细，必先经中书画黄，宰执书押，当制舍人书行，然后过门下，而给事中书读；如给舍有所建明，则封黄具奏，以听上旨。惟枢密院既得旨，既画黄过门下，而中书不预，则封缴之职，微有所偏。况今日宰相、枢臣，两下兼领，因而厘正，不为有嫌。请诏枢密院，自今以往，凡已被旨文书，门下依三省式画黄、书读，以示钦重出命之意。”诏从之。然枢院机速事，则不由中书，直关门下省，谓之“密白”，时不能改。
本年年表
大事记 
1166年时中国厦门宋太宗太平兴国元年(公元976年) 谥“圆悟大师”，宋孝宗干道二年(公元1166年) 谥“等遍正觉圆悟大师”。基于慧远大师对佛教作的巨大贡献，及其对后世的影响，得到数朝帝王追封谥号，也可谓是在情在理。
孝宗乾道二年(1166)升吏部员外郎，因言者论其越级提升，被免职还乡。
出生 史守之，（1166年－1224年），南宋时期诗人、学者、藏书家。字子仁，是宰相史浩之孙，史弥大之子，鄞县（今浙江省宁波市鄞州区）人。
年轻时跟随学者杨简、袁燮游学。史守之厌恶其叔权相史弥远的所作所为，史弥远也害怕这位侄子（“弥远畏之”）。朝廷屡次征召他出仕，史守之均辞不就，最后以朝奉大夫致仕。
中年隐居家乡月湖，闭门藏书讲学。史守之亦为当时一大藏书家。宋宁宗曾特地御书“碧沚”二字赐给史守之，后来史守之的宅第和藏书楼就被称为“碧沚亭”。
万松野老（1166年－1246年），中国金代高僧。河南洛阳人。
万松野老俗姓蔡，法号行秀，万松野老是其自称。行秀15岁在荆州出家，受戒后云游天下，寻师访友，参究禅宗修行之道。据《五灯严统》本传载，行秀于《华严经》用功最著，对诸子百家之学亦无不会通。他精通佛理，又长于机辩，堪称熟谙世情，彻悟三界，睿智哲思，朝野钦敬。金章宗曾召见以询佛理，并赐锦绮僧衣一件。耶律楚材出仕蒙古后，曾经慕名造访，请教治国之道。万松野老以“以儒治国，以佛治心”答之。耶律楚材称道不已，以为至理名言，即拜之为师。后每遇疑难，多有讨教，且和诗赠琴，过从甚密。
万松野老圆寂前留下一偈：“八十一年，只此一语，珍重诸人，且莫错举。”圆寂后，弟子们于大都城内建塔以埋其骨殖，即今北京市西城区砖塔胡同东口的万松老人塔。
逝世 阿布·阿布德·阿拉·穆罕默德·伊德里西·库尔图比·哈萨尼（阿拉伯语：أبو عبد الله محمد الإدريسي‎，1100年休达 - 1166年西西里或休达），阿拉伯地理学家、制图家和旅行者。
茅子元（1096年？—1166年），号“万事休”，吴郡昆山（今江苏昆山）。南宋绍兴年间创立白莲宗，也就是后来的白莲教。
自幼父母早亡，十九岁在本郡延祥寺出家为僧，法名慈照，初从天台宗净梵，习止观禅法。南宋绍兴年间（1131年），在平江淀山湖（今上海市青浦县西）创建净土宗系的新教门，称白莲宗，即后来的白莲教。教徒称茅子元为“茅上师”，其徒号白莲菜人，可娶妻生子，“愚夫愚妇转相证诱，聚落田里，皆乐其妄”。白莲宗后来遭到官方禁止，以“食菜事魔”的罪名将茅子元被流放到江州（今江西九江）。茅子元到江州后，仍秘密传教。绍兴三年（1133年），子元被赦还，干道二年（1166年）皇帝在德寿殿召见他，演说净土法门，并赐“劝修净业莲宗导师慈照宗主”的称号。三月二十三日，在铎城倪普建宅圆寂，二十七日荼毗（火化）。
著有《莲宗晨朝忏仪》、《净土十门告诫》、《弥陀节要》、《西行集》、《圆融四土三观选佛图》等。
完颜宗宪（1108年－1166年），完颜撒改之子，完颜宗翰之弟。字吉甫，喜欢读书，甚贤。
宗宪三名阿懒。颁行女直字书，年十六，选入学。太宗幸学，宗宪与诸生俱谒，宗宪进止恂雅，太宗召至前，令诵所习，语音清亮，善应对。侍臣奏曰：“此左副元帅宗翰弟也。”上嗟赏久之。兼通契丹、汉字。未冠，后宗翰伐宋，汴京破，众人争府库取财物，宗宪独载图书以归。朝廷议制度礼乐，往往因仍辽旧，宗宪曰：“方今奄有辽、宋，当远引前古，因时制宜，成一代之法，何乃近取辽人制度哉。”希尹曰：“而意甚与我合。”由是器重之。
历史大事
宋裁定内外军额
隆兴和议既成，宋廷即开始裁定内外大军的兵额，乾道元年（1165）七月，定殿前司兵额为七万三千入。二年正月，定马军司兵额为二万八千人（六年正月增至三万），步军司为二万一千人。二月，命建康（今江苏南京）都统司以五万人为额，池州（今安徽贵池）都统司以一万二千人为额。十月，诏镇江都统司以四万七千人为额，平江府许浦（今江苏常熟东北）水军以七千人为额，鄂州（今湖北武昌）都统司以四万九千人为额（后增至五万二千）。十一月，令荆南（今湖北江陵）都统司以二万人为额。三年正月，裁定兴州（今陕西略阳）都统司为六万人，兴元（今陕西汉中）都统司为一万七千人，金州<今陕西安康）都统司为一万一千人。四年十一月，定江州（今江西九江）都统司兵额为一万人。九年四月，又定楚州（今江苏淮安）武锋军兵额为一万一千人。至乾道末，宋内外大军总数达四十余万，岁费钱八千余万缗。 
宋创行淮交
淮交即两淮交子或两淮会子，是南宋时通行于两淮地区的一种地方性纸币。乾道二年（1166）夏，宋孝宗始令户部印面额为二百、三百、五百和一贯的交子，规定只行用于两淮，不得过江。后因两淮禁用铜钱、交子，通行铁钱，交于印造数量太多，以致商贾不行。人民困乏，宋政府遂罢铜钱、会子不得过江之禁，允许民间交子作现钱输官。
宋置制国用使
乾道二年（1166）十二月，宋孝宗效法唐制，以宰相领财谷出纳之大纲，诏宰相领兼制国用使，参知政事同知国用事。次年正月，又置三省户房国用司。五年二月，罢国用司。八年，宋厘正丞相官名。该年四月，宋孝宗下诏，规定宰执不再以兼制国用使和同知国用事入衔。嘉泰四年（1204）十二月，宋复以宰执兼国用使和知国用事，并设国用司。后皆废。